FK Patriot odustao od takmičenja u Kantonalnoj ligi ZDK, danas novo izvlačenje parova

Prema ranijim najavama takmičarska sezona 2020/21 godina u Kantonalnoj ligi planirano je da starta 22. i 23. avgusta.

U Nogometnom savezu Zeničko-dobojskog kantona ranije je obavljen žrijeb u kojem je učestvovalo 11 ekipa prijavljenih za takmičenje. Na listi učesnika bilo je i pet klubova iz Zenice. To su: Čelik, Fortuna, Sporting, Nemila i Patriot. Jučer je na adresu Nogometnog saveza ZDK FK Patriot dostavio pismeni akt u kojem je naveo da neće učestvovati u takmičenju za takmičarsku sezonu 2020./21. Patriot je u prvom kolu trebao gostovati Nemili. Zbog ranijeg neparnog broja učesnika u ligi i odustajanja Patriota, Takmičarska komisija NS ZDK-a odlučila je ponoviti žrijeb parova za narednu sezonu. Žrijebanje je zakazano za danas u 11:00 sati u prostorijama saveza. Iz NS ZDK pozvali su predstavnike klubova da prisustvuju žrijebanju zbog upoznavanja sa početkom takmičenja.